বাস্তবতা হলো চীন বাংলাদেশে যেটা দিতে পারবে ভারত সেটা দিতে পারবে না। এখন চীন বিশ্বের দ্বিতীয় বৃহত্তম অর্থনীতি। শত শত বিলিয়ন ডলারের চীনা বিনিয়োগ আফ্রিকাসহ বিশ্বের বিভিন্ন প্রান্তে ছড়িয়ে পড়েছে। চীন এক অর্থে আমাদের অনেক নিকটের। চীনের সাহায্য ও বিনিয়োগ যে অর্থনীতিকে মৃত্যুর পথ থেকে বাঁচিয়ে আনতে পারে, তার উদাহরণ হলো পাকিস্তান। পাকিস্তান এতদিনে দেউলিয়া অবস্থায় চলে যেত। শুধু চৈনিক বিনিয়োগ তাদের সেই অবস্থা থেকে ঘুরে দাঁড়াতে সহায়তা করেছে। আজকে বিশ্ব অর্থনীতিতে যে প্রবৃদ্ধি (growth) হচ্ছে, তার ৩০% আসছে চীনের প্রবৃদ্ধি থেকে। মোট গ্লোবাল অর্থনীতির ১৫% মালিক হলো চীন। আগামী ১৫ বছরের মধ্যে তারা হয়ে যাবে বিশ্বের এক নম্বরের অর্থনীতি। নেপাল-ভুটান-শ্রীলঙ্কা আমাদের বেশি বাণিজ্য দিতে পারবে না। পারবে চীন। ভারতও দিতে পারবে, তারা যদি আন্তরিকতার সঙ্গে সেটা চায়। এখন বাস্তবতা হলো বাংলাদেশে প্রচুর চীনা বিনিয়োগ প্রবাহিত হচ্ছে। বড় বড় প্রকল্পে তারা যেমন ঋণ দিচ্ছে, তেমনি বাস্তবায়নে ঠিকাদারির কাজটাও করছে। আমাদের ধারণা, চীন আরো দিতে চায়। শুধুই বাংলাদেশের ইতস্ততার কারণে সেই দেওয়াটা হয়ে উঠছে না। চীন তো মহেশখালীর সোনাদিয়ায় আমাদের জন্য গভীর সমুদ্রবন্দরও নির্মাণ করে দিতে চেয়েছিল। আমরা ইতস্তত করলাম। পরে চীন ঠিকই মিয়ানমারের রাখাইনে নিজ উদ্যোগে গভীর সমুদ্রবন্দর তৈরি করে নিল। এই ক্ষেত্রে কে হারল, বাংলাদেশ না চীন? যারা সাহায্য করার ক্ষমতা রাখে আমরা তাদেরকে তা করতে দিচ্ছি না। আর যারা সক্ষমতা রাখে না, তাদের সঙ্গেই বাংলাদেশ যেন বেশি কথা বলে। চীন তো বাংলাদেশকে একটা FTA-এর প্রস্তাবও দিয়ে রেখেছে। কী অসুবিধা হবে আমরা যদি চীনের সঙ্গে একটা FTA সই করি? যেসব অসুবিধার কথা কোনো কোনো মহল বলছে ওইসব শুনলে এদেশের বাণিজ্য বাড়বে না, অর্থনীতিও বেশি বিনিয়োগ পাবে না। চীন আমাদের অর্থনীতির সঙ্গে ভালোভাবে যুক্ত হতে পারলে অর্থনীতির উপরে সবার আস্থা বাড়বে। বিনিয়োগকারীরাই মনে করবে, বাংলাদেশে বিনিয়োগ করে পণ্য চীনের বাজারে বিক্রি করা যাবে। তখন বাংলাদেশ অর্থনীতিতে বিনিয়োগের আর অভাব হবে না।